EUROPA-KOMMISSIONEN Bruxelles, den 14.9.2017 COM(2017) 488 final RAPPORT FRA KOMMISSIONEN TIL EUROPA-PARLAMENTET OG RÅDET OM GARANTIFONDEN FOR AKTIONER OVER FOR TREDJELAND OG FORVALTNINGEN HERAF I 2016 {SWD(2017) 296 final}



2.Garantifondens økonomiske stilling og væsentlige transaktioner 2.1.Garantifondens økonomiske stilling pr. 31. december 2016 Garantifondens midler udgjorde i alt 2 506 053 053,14 EUR pr. 31. december 2016 (2 343 091 110,14 EUR pr. 31. december 2015, jf. bilaget til arbejdsdokumentet: fondens økonomiske stilling pr. 31. december 2015, som oplyst af EIB). Fondens samlede balancesum steg med ca. 162,9 mio. EUR i 2016. Dette forklares primært ved: Stigende: ·Overførsel fra EU-budgettet (tilførselsbeløb) på 240,5 mio. EUR for at tilpasse fonden til målbeløbet på 9 %. ·Et økonomisk resultat fra finansielle transaktioner på 29,8 mio. EUR. ·Stigning af porteføljeværdien med 3,4 mio. EUR som følge af tilpasning af fondens værdi til markedsværdi. Faldende: ·Interventioner fra fonden for at dække misligholdte forpligtelser til et samlet beløb på 110,8 mio. EUR. 2.2.Fondes væsentlige transaktioner i 2016 ·EIB har siden november 2011 skullet håndtere restancer på syriske statslån. EIB har derfor i overensstemmelse med aftalen mellem EU og EIB trukket 38 gange på EU's garantifond frem til den 31. december 2016 til et samlet beløb på 309,07 mio. EUR (se afsnit 5). ·Den 29. september 2016 betalte Kommissionen 4,7 mio. EUR til EIB for at dække et misligholdt lån til Enfidha-lufthavnen (Tunesien). ·I februar 2016 blev der overført et beløb på 257,1 mio. EUR fra budgettet til fonden, svarende til tilførselsbeløbet i 2016. ·I februar 2016 blev det beløb, der skal overføres fra EU-budgettet til fonden, beregnet i henhold til forordningens artikel 3 og 5: Ifølge forordningens artikel 3 skal fondens målbeløb udgøre 9 % af de samlede udestående forpligtelser i forbindelse med hver enkelt transaktion plus ubetalte rentetilgodehavender. Ifølge forordningens artikel 5 beregnes det beløb, der skal overføres fra budgettet til fonden i år n+1, på basis af forskellen mellem målbeløbet og værdien af fondens nettoaktiver ved år n-1's afslutning beregnet ved år n's begyndelse. For at tilpasse fonden til de 9 % af de samlede udestående forpligtelser blev der opført et beløb på 240,5 mio. EUR (beregnet ud fra de garanterede udestående transaktioner pr. 31. december 2015) til fondsbidrag på 2017-budgettet. Beløbet blev godkendt af Rådet og Europa-Parlamentet og opført som et aktiv (tilgodehavende) på fondens balance pr. 31. december 2016. 2.3.Væsentlige transaktioner efter indberetningsdatoen

I februar 2017 blev ovennævnte tilførselsbeløb på 240,5 mio. EUR overført til fonden fra EU-budgettet. 3.Fondens prækonsoliderede regnskab Der udarbejdes et prækonsolideret regnskab for fonden med det formål at medtage regnskabsmæssige transaktioner, som ikke indgår i det fondsregnskab, der udarbejdes af EIB (se arbejdsdokumentet). Det indgår i EU's konsoliderede regnskab. 3.1.Prækonsolideret balance pr. 31. december 2016 Balance – Aktiver 31. december 2016 31. december 2015 ANLÆGSAKTIVER 1 945 964 058 1 614 233 483 Finansielle aktiver 1 945 964 058 1 614 233 483 OMSÆTNINGSAKTIVER 324 202 070 493 752 100 Finansielle aktiver 122 687 046 387 792 573 Tilgodehavender 4 653 326 22 016 264 Kontanter og andre likvide midler 196 861 698 83 943 262 AKTIVER I ALT 2 270 166 128 2 107 985 583

Balance – Passiver 31. december 2016 31. december 2015 BIDRAGYDERES MIDLER 1 958 000 325 2 082 760 780 Bidrag fra Europa-Kommissionen 1 468 631 390 1 211 509 598 Reserve for dagsværdi 35 493 647 32 123 388 Overført resultat 453 875 288 839 127 794 LANGFRISTET GÆLD 259 381 269 - Finansielle hensættelser 259 381 269 - KORTFRISTET GÆLD 52 784 534 25 224 803 Finansielle hensættelser 49 674 541 Gæld 3 109 993 25 224 803 BIDRAGYDERS MIDLER + PASSIVER I ALT 2 270 166 128 2 107 985 583 Forskellen på 235,8 mio. EUR mellem fondens prækonsoliderede balanceværdi (2 270 166 128 EUR) og fondens værdi i det af EIB udarbejdede regnskab (2 506 053 053 EUR) kan primært forklares ved: ·Det prækonsoliderede regnskab indregner alle beløb, der er overført til EU ved subrogation som følge af EIB's træk på garantifonden til dækning af misligholdte fordringer (restancer plus morarenter). I lyset af den politiske situation i Syrien og på grundlag af Kommissionens regnskabsførers beslutning er disse beløb blevet fuldt nedskrevet i 2016-regnskabet. ·Omsætningsaktiverne (tilgodehavender) i det prækonsoliderede regnskab indregner en anmodning fra EIB på 4,7 mio. EUR for et træk på fonden i forbindelse med et misligholdt lån til Enfidha-lufthavnen (Tunesien), som i øjeblikket drøftes med EIB. ·Der er opført en finansiel hensættelse på 309,1 mio. EUR i det prækonsoliderede regnskab 2016, som vedrører kommende betalinger af de udestående syriske lån. ·Den kortfristede gæld (gæld) i det prækonsoliderede regnskab omfatter en gæld på 2,1 mio. EUR for EIB's inddrivelsesgebyrer. ·I det regnskab, der udarbejdes af EIB, opføres udbetalinger til EIB som følge af træk på garantien (og eventuelt gentagne inddrivelser og morarenter) som fald (stigninger) i nettoaktiver (EU-bidrag). I det prækonsoliderede regnskab fraregnes udbetalinger som følge af træk fra EIB ikke i nettoaktiverne, da disse beløb overføres ved subrogation. Tilknyttede beløb bogføres enten som indtægter (påløbne morarenter og bøder, valutakursgevinster) eller udgifter (påløbne inddrivelsesgebyrer, nedskrivninger, valutakurstab). Det medfører en varig forskel mellem posterne for nettoaktiver (EU-bidrag og overført resultat) i det regnskab, der udarbejdes af EIB, og i det prækonsoliderede regnskab, der udarbejdes af Kommissionen. 3.2.Prækonsolideret resultatopgørelse Ligesom balancen er den prækonsoliderede resultatopgørelse udarbejdet med henblik på at blive taget med i EU's konsoliderede regnskaber. 2016 2015 Driftsindtægter - 477 789 Driftsomkostninger (310 636 400) (1 591 683) DRIFTSRESULTAT (310 636 400) (1 113 894) Finansielle indtægter 39 947 802 40 109 123 Finansielle omkostninger (114 563 908) (68 365 473) FINANSIELT RESULTAT (74 616 106) (28 256 350) ÅRETS ØKONOMISKE RESULTAT (385 252 506) (29 370 244) ·Driftsomkostningerne omfatter primært et urealiseret tab i forbindelse med de nyopførte finansielle hensættelser til fremtidige syriske afdrag (309,1 mio. EUR), EIB-administrationsgebyrer (0,9 mio. EUR), periodiserede EIB-inddrivelsesgebyrer (0,5 mio. EUR) og depot- og revisionsudgifter.

·De finansielle indtægter hidrører primært fra renteindtægter fra investeringsporteføljen (14,4 mio. EUR), realiserede gevinster på salg af finansielle aktiver (16,8 mio. EUR) og periodiserede morarenter på beløb, der er overdraget ved subrogation (8,7 mio. EUR). ·De finansielle omkostninger kan primært henføres til nedskrivninger af syriske lån, som er overdraget til EU ved subrogation i 2016 (jf. afsnit 5). 4.Finansstyring af garantifonden 4.1.Investeringspolitik Fondens likvide midler investeres i overensstemmelse med de principper for forvaltning af fondens midler, der er fastlagt i bilaget til aftalen, som ændret. Således skal 20 % af fondens midler placeres i kortfristede investeringer (højst ét år). Disse investeringer omfatter værdipapirer med variabel rente uanset deres løbetid og fastforrentede værdipapirer med en restløbetid på højst ét år uanset deres oprindelige løbetid. Af hensyn til ligevægten mellem de forskellige instrumenter, som sikrer den nødvendige likviditet, placeres mindst 100 mio. EUR i pengemarkedsinstrumenter, især som bankindskud. Op til 80 % af fondens midler kan placeres i en portefølje af obligationer med en restløbetid på højst 10 år og 6 måneder fra betalingsdatoen. Den gennemsnitlige varighed af placeringen af alle fondens aktiver må ikke overstige 5 år. Investeringerne i obligationer bør overholde specifikke kriterier vedrørende likviditet, kreditkvalitet, modparternes egnethed og koncentrationsbegrænsninger. For at sikre en passende risikofordeling må det samlede beløb, der investeres i obligationer udstedt at den samme udsteder, ikke overstige 10 % af porteføljens samlede nominelle værdi. 4.2.Resultat og markedsudvikling I 2016 har de makroøkonomiske forhold og den meget lempelige pengepolitik ført til faldende og ofte negative renter. I første halvdel af 2016 var det europæiske obligationsmarked kendetegnet ved stor volatilitet, og stemningen var præget af den økonomiske afmatning i Kina, svagheder i det amerikanske opsving og faldende råvarepriser med deraf følgende bekymringer om en forestående krise, samt ændringer af vilkårene knyttet til ECB's opkøbsprogram. Den effektive rente på statsobligationer fortsatte med at falde frem til september som følge af den lave nominelle vækst og den ekspansive pengepolitik. Markedets reaktion på den britiske folkeafstemning om EU-medlemskab, som blev afholdt den 23. juni 2016, og det amerikanske præsidentvalg i november 2016 var også væsentlige markedsrelevante begivenheder i 2016. Der var større ro på obligationsmarkederne i tredje kvartal, som især blev påvirket af den japanske centralbanks ændring af sin pengepolitiske kurs i september (som signalerede øvre grænser for afkast på japanske statsobligationer), hvilket pustede liv i forventningerne om finanspolitisk støtte til den globale økonomi. I sidste kvartal af 2016 vendte markedet på grund af forøgede politiske risici. Volatiliteten tog til, og de mellem- og langfristede referencesatser steg. De mellem- og langfristede obligationer og navnlig de tiårige tyske statsobligationer begyndte igen at give et positivt afkast. Derimod forblev de kortfristede satser meget negative. Foruden usikkerheden blandt markedsdeltagerne om de store centralbankers pengepolitiske kurs var den vigtigste faktor usikkerheden om den politik, som den nyvalgte amerikanske præsident ville følge. Resultatet af det amerikanske præsidentvalg medførte markante ændringer af priserne på mange aktivklasser, da der var særlig opmærksomhed på præsident Trumps økonomipolitiske planer om finanspolitisk stimulering, skattereformer og deregulering. Fra valget af den nye præsident og indtil årets udgang tog markedet forventningerne om stærkere vækst og højere inflation til sig og nedspillede de potentielle risici knyttet til bestemte dele af præsidentkampagnen på det handels- og udenrigspolitiske område. Der skete derfor et stort skift til aktier og væk fra obligationer på de udviklede markeder. Afkastet af fondens portefølje blev målt i forhold til dens aktuelle markedsværdi. I 2016 gav porteføljen et årligt afkast på 1,5563 % målt til markedsværdi, og den overgik således sit benchmark med +36,35 basispoint. Fondens benchmark er primært sammensat af iBoxx-indekser (især Eurozone Sovereign og Collateralized Covered udtrykt i euro) og Euribid for kortfristet eksponering. Fondens positive afkast i 2016 kan primært forklares ved faldet i den korte ende af rentekurven (se afsnit 1.4.2, "Afkast", i arbejdsdokumentet for nærmere oplysninger om hændelser i løbet af året). 5.Træk på garantifonden Efter at situationen i Syrien blev forværret, vedtog Rådet for Udenrigsanliggender, Europa-Parlamentet og Rådet i 2011 flere afgørelser om at forbyde udbetalinger fra EIB som led i eksisterende låneaftaler, ligesom EIB's aftaler om teknisk bistand til statslige projekter i Syrien blev suspenderet. De restriktive foranstaltninger blev senere fastlagt ved Rådets forordning (EU) nr. 36/2012 af 18. januar 2012, som ændret. Som følge heraf har EIB ikke gennemført nye finansieringstransaktioner siden maj 2011, og alle udbetalinger og al teknisk bistand til Syrien har været suspenderet siden november 2011. EIB har siden november 2011 skullet håndtere restancer på syriske statslån. EIB har derfor i overensstemmelse med aftalen mellem EU og EIB trukket 38 gange på EU's garantifond frem til den 31. december 2016 til et samlet beløb på 309,07 mio. EUR (herunder også til bøder udstedt af EIB og inddrivelser). Den 29. september 2016 betalte Kommissionen 4,7 mio. EUR til EIB for at dække et misligholdt lån til Enfidha-lufthavnen (Tunesien).